## Barrachina: “Defendre el transvasament Tajo-Segura és una obligació moral davant de les retallades del Govern d’Espanya”

*** La Conselleria d’Agricultura, Aigua, Ramaderia i Pesca ha posat en marxa 66 milions d’euros a través de diferents ordes d’ajuda destinades al sector primari
* El conseller d’Agricultura, Aigua, Ramaderia i Pesca i la directora general de l’Aigua han mantingut una trobada amb representants d’Asaja-Alacant**

El conseller d’Agricultura, Aigua, Ramaderia i Pesca, Miguel Barrachina, s’ha compromés a continuar defenent fins a les últimes conseqüències “el manteniment del transvasament Tajo-Segura perquè es tracta d’una obligació moral que tenim davant dels greus atacs i retallades que està generant el Govern d’Espanya”.

En estos termes s’ha manifestat el conseller d’Agricultura, Aigua, Ramaderia i Pesca després de mantindre una trobada amb representants d’Asaja-Alacant, a la qual també ha assistit la directora general de l’Aigua, Sabina Goretti Galindo, i en la qual han repassat la situació actual.

A més, ha lamentat la posició erràtica del Govern d’Espanya “per a assentar-se a dialogar i modificar les normes d’explotació del transvasament” i ha exigit “un pacte nacional de l’aigua que no condemne els nostres regants i agricultors”.

Barrachina ha recordat que “enguany hi ha prop de 66 milions, a través de diferents ordes d’ajudes destinades al sector primari” i ha lamentat l’“hostilitat del Govern d’Espanya, que decreta sequera i restriccions en el reg, però no fa res, ni invertix, ni ajuda”.

En este sentit, ha recordat que el seu departament està duent a terme inversions de 8,8 milions d’euros en les ajudes a la utilització racional de l’aigua de reg, als quals ha afegit 5 milions per a la millora de la competitivitat ramadera, 1,5 milions en plans de millora col·lectius, 35 milions en assegurances agràries, 1,3 milions en projectes d’integració cooperativa, 4 per a la millora de camins rurals, 1 milió d’ajudes a la certificació ecològica, 1,9 en ajudes per a vivers o 2 milions per a destil·lació de subproductes de la vinificació, entre altres.

Després de la reunió, el conseller ha reiterat la seua petició que es convoque la Mesa de la Sequera i ha criticat la inacció del Govern de la nació, que “nega l’aigua del transvasament per a regar, no du a terme la inversió de 350 milions d’euros per a tindre més aigua reutilitzada i es nega a reparar l’embassament de San Diego, quan la Comunitat Valenciana és la regió d’Europa que més aigua reutilitza”.

Barrachina ha lamentat les pèrdues per la sequera, que superen ja els 118 milions d’euros, amb especial gravetat en el litoral sud de València i nord d’Alacant, on ha plogut un 75 % menys que la mitjana, amb cultius especialment afectats com l’olivar, el raïm de vinificació, l’ametler o el cirerer.

Finalment, el conseller d’Agricultura ha remarcat l’aposta del Consell per reduir la burocràcia i facilitar la vida als agricultors i ramaders de la Comunitat Valenciana.

Fecha: 03/09/2024